Document ID: 32011R0138

REGOLAMENT TAL-KUMMISSJONI (UE) Nru 138/2011
tas-16 ta’ Frar 2011
li jimponi dazju anti-dumping provviżorju fuq l-importazzjoni ta’ ċerti drappijiet b'malja miftuħa tal-fibra tal-ħġieġ li joriġinaw mir-Repubblika Popolari taċ-Ċina
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikolari l-Artikolu 7 tiegħu,
Wara li kkonsultat lill-Kumitat Konsultattiv,
Billi:
A. PROĊEDURA
1. Inizjazzjoni
(1)
Fl-20 ta’ Mejju 2010, il-Kummissjoni Ewropea (il-“Kummissjoni”) ħabbret permezz ta’ avviż ippubblikat f’Il-Ġurnal Uffiċjali tal-Unjoni Ewropea (2) (“Avviż ta’ inizjazzjoni”), il-bidu ta’ proċediment antidumping li jikkonċerna l-importazzjonijiet fl-Unjoni ta’ ċerti drappijiet b'malja miftuħa tal-fibra tal-ħġieġ li joriġinaw mir-Repubblika Popolari taċ-Ċina (“RPĊ” jew il-“pajjiż ikkonċernat”).
(2)
Il-proċediment antidumping inbeda wara li kien varat ilment fis-6 ta' April 2010 minn Saint-Gobain Vertex s.r.o., Tolnatex Fonalfeldolgozo es Muszakiszovetgyarto, Valmieras “Stikla Skiedra” AS u Vitrulan Technical Textiles GmbH (“il-kwerelanti”), li jirrapreżentaw proporzjon ewlieni, f'dan il-każ aktar minn 25 %, tal-produzzjoni tal-Unjoni ta' ċerti drappijiet tal-malja miftuħa. L-ilment kien fih evidenza prima facie ta’ dumping ta’ dan il-prodott u ta’ dannu materjali li jirriżulta minnu, li kien ikkunsidrat suffiċjenti sabiex jiġi ġġustifikat il-bidu ta’ proċedimnet.
2. Il-partijiet ikkonċernati mill-proċedimnet
(3)
Il-Kummissjoni għarrfet uffiċjalment lill-kwerelanti, lil produtturi oħra magħrufa fl-Unjoni, lill-produtturi esportaturi magħrufa fil-RPĊ, u r-rappreżentanti tal-RPĊ, lil importaturi u utenti magħrufa, bit-tnedija tal-proċediment. Il-Kummissjoni għarrfet ukoll lill-produtturi fl-Istati Uniti tal-Amerika (USA), il-Kanada, il-Kroazja, it-Turkija u t-Tajlandja, peress li dawn il-pajjiżi kienu previsti bħala pajjiżi possibilment analogi. Il-partijiet interessati ngħataw l-opportunità li jressqu l-opinjonijiet tagħhom bil-miktub u li jitolbu seduta fil-limitu taż-żmien stipulat fl-avviż ta' inizjazzjoni. Il-partijiet interessati kollha li talbu dan u li ppreżentaw raġunijiet partikolari għaliex għandhom jinstemgħu, ngħataw seduta ta’ smigħ.
(4)
Fid-dawl tan-numru apparentement kbir ta’ produtturi esportaturi fir-RPĊ, ta’ importaturi, u ta’ produtturi tal-Unjoni mhux relatati, fl-avviż tal-inizjazzjoni ġie previst it-teħid ta’ kampjuni għad-determinazzjoni tad-dumping u tad-dannu, skont l-Artikolu 17 tar-Regolament bażiku. Sabiex il-Kummissjoni tkun tista’ tiddeċiedi jekk it-teħid ta’ kampjuni huwiex meħtieġ u, jekk iva, tagħżel kampjun, il-produtturi esportaturi magħrufa kollha fir-RPĊ u l-importaturi u l-produtturi tal-Unjoni ntalbu jippreżentaw irwieħhom lill-Kummissjoni u jipprovdu, kif ġie speċifikat fl-avviż tal-inizjazzjoni, informazzjoni bażika dwar l-attivitajiet tagħhom relatati mal-prodott ikkonċernat matul il-perjodu (bejn l-1 ta’ April 2009 u l-31 ta’ Marzu 2010). L-awtoritajiet tar-RPĊ ukoll ikkonsultati.
(5)
Waslu 16-il risposta fl-eżerċizzju tat-teħid tal-kampjun minn produtturi esportaturi fir-RPĊ li jkopru 86 % tal-importazzjonijiet matul il-perjodu tal-investigazzjoni kif definiti fil-premessa hawn taħt. Għalhekk, il-kooperazzjoni hija kkunsidrata bħala għolja.
(6)
Skont l-Artikolu 17(1) tar-Regolament bażiku, il-Kummissjoni għażlet kampjun ta' produtturi esportaturi bbażat fuq l-ikbar volum rappreżentattiv ta’ esportazzjonijiet tal-prodott ikkonċernat lill-Unjoni li jista’ jkun investigat b’mod raġonevoli fil-ħin disponibbli. Il-kampjun magħżul jikkonsisti minn żewġ produtturi esportaturi individwali u grupp wieħed ta' produtturi esportaturi magħmul minn erba' kumpaniji relatati li jirrapreżentaw 42 % tal-importazzjonijiet fl-Unjoni matul il-Perjodu ta' Investigazzjoni (PI) kif definit fil-premessa 13 hawn taħt. Skont l-Artikolu 17(2) tar-Regolament bażiku, il-partijiet ikkonċernati u l-RPĊ kienu kkonsultati dwar il-kampjun magħżul u ma qajmu l-ebda oġġezzjoni dwaru.
(7)
Fir-rigward tal-industrija tal-Unjoni, tnax-il produttur pprovdew l-informazzjoni mitluba u qablu li jiġu inklużi fil-kampjun. Abbażi ta' dan, il-Kummissjoni għażlet kampjun magħmul mill-erba' l-akbar produtturi tal-Unjoni f'termini ta' bejgħ u produzzjoni li jirrapreżentaw 70 % tal-bejgħ totali mill-industrija tal-Unjoni kif definit fil-premessa (59) hawn taħt.
(8)
Erba' importaturi mhux relatati biss taw l-informazzjoni mitluba sad-dati tal-iskadenza ffissati fl-Avviż ta' inizzjazzjoni. Għalhekk ġie deċiż li t-teħid ta' kampjuni ma kienx neċessarju għall-importaturi mhux relatati.
(9)
Sabiex il-produtturi esportaturi fir-RPĊ li ffurmaw parti mill-kampjun jingħataw opportunità jitolbu trattament ta’ ekonomija tas-suq (“TES”) jew trattament individwali (“TI”), jekk xtaqu jagħmlu dan, il-Kummissjoni bagħtet formoli ta’ applikazzjoni lill-produtturi esportaturi inklużi fil-kampjun. Il-produtturi esportaturi inklużi kollha fil-kampjun talbu TES skont l-Artikolu 2(7) tar-Regolament bażiku jew TI jekk l-investigazzjoni tistabbilixxi li ma jissodisfawx il-kondizzonijiet għat-TES. Barra minn hekk, produttur esportatur magħmul minn grupp ta' kumpaniji relatati li ma kienx inkluż fil-kampjun, talab eżami individwali skont l-Artikolu 17(3) tar-Regolament bażiku.
(10)
Il-Kummissjoni bagħtet kwestjonarji lill-produtturi esportaturi inklużi fil-kampjun, kif ukoll lill-produttur esportatur mhux inkluż fil-kampjun li kien talab l-eżamin individwali, lill-erba' produtturi tal-Unjoni inklużi fil-kampjun, lill-erba' importaturi mhux relatati li ma kkooperawx u lill-utenti magħrufin fl-Unjoni. Il-kwestjonarji intbagħtu wkoll lill-produtturi fl-Istati Uniti tal-Amerika li kien il-pajjiż analogu propost kif issemma' fl-Avviż ta' inizzjazzjoni, u lill-produtturi f'pajjiżi analogi oħra possibbli. Ir-risposti tal-kwestjonarju waslu mingħand il-produtturi esportaturi inklużi fil-kampjun fir-RPĊ u mill-produttur li kkoopera li talab l-eżami individwali, mill-produttur fl-Istati Uniti tal-Amerika u mill-produttur fil-Kanada, il-pajjiż analogu previst kif kien spjegat fil-premessa 43 hawn taħt, mill-produtturi tal-Unjoni inklużi fil-kampjun u mill-erba' importaturi mhux relatati. L-ebda utent ieħor ma bagħat lill-Kummissjoni xi tagħrif jew għamel lilu nnifsu magħruf fl-andament tal-investigazzjoni.
(11)
Il-Kummissjoni fittxet u vverifikat it-tagħrif kollu li qieset li kien meħtieġ għall-iskop tal-analiżi tat-TES/TI u gћad-determinazzjoni provviżorja tad-dumping, tal-ħsara li rriżultat u tal-interess tal-Unjoni u għamlet żjarat ta’ verifika fil-post fil-kumpaniji li ġejjin:
(a)
Produtturi esportaturi fir-RPĊ
-
Yuyao Mingda Fiberglass Co., Ltd
-
Ningbo Weishan Duo Bao Building Materials Co., Ltd
-
Grand Composite Group magħmul minn:
-
Grand Composite Co. Ltd
-
Ningbo Grand Fiberglass Co. Ltd
-
Ningbo Grand Industrial Co. Ltd
(b)
Produtturi tal-Unjoni
-
Saint Gobain Vertex s.r.o, ir-Repubblika Ċeka
-
Tolnatex Fonalfeldolgozo es Muszakiszovetgyarto, l-Ungerija
-
Vitrulan Technical Textiles GmbH, il-Ġermanja
-
Valmieras Stikla Skiedra AS, il-Latvja
(c)
Importaturi mhux relatati:
-
Masterplast, l-Ungerija
(12)
Fid-dawl tal-ħtieġa li jiġi stabbilit valur normali għall-produtturi esportaturi fir-RPĊ li jistgħu ma jingħatawx TES, seħħet verifika biex jiġi stabbilit il-valur normali fuq il-bażi ta’ dejta mill-Kanada bħala pajjiż analogu fil-bini tal-kumpanija li ġejja:
(d)
Produttur fil-pajjiż analogu
-
Saint Gobain Technical Fabrics, Midland, il-Kanada
3. Il-perijodu ta’ investigazzjoni
(13)
L-investigazzjoni tad-dumping u l-ħsara kopriet il-perjodu mill-1 ta' April 2009 sal-31 ta' Marzu 2010 (“perjodu ta' investigazzjoni” jew “PI”). L-analiżi tax-xejriet rilevanti għall-evalwazzjoni tal-ħsara kopriet il-perjodu mill-1 ta’ Jannar 2006 sal-aħħar tal-perjodu tal-investigazzjoni (“il-perjodu meqjus”).
B. PRODOTT IKKONĊERNAT U PRODOTT SIMILI
1. Il-prodott ikkonċernat
(14)
Il-prodott ikkonċernat huwa drappijiet b'malja miftuħa tal-fibra tal-ħġieġ, ta' daqs ta' ċellola ta' aktar minn 1,8 mm kemm fit-tul kif ukoll fil-wisgħa u li tiżen aktar minn 35 g/m2 li jorġina fir-RPĊ (“il-prodott ikkonċernat”) li bħalissa jaqa' fil-kodiċi NM ex 7019 40 00, ex 7019 51 00, ex 7019 59 00, ex 7019 90 91 u ex 7019 90 99.
(15)
Id-drappijiet b'malja miftuħa huma magħmulin minn ħjut tal-fibra tal-ħġieġ u jistgħu jinstabu f'qisien ta' ċelloli u piżijiet differenti għal kull metru kwadru. L-aktar li jintużaw hu fil-materjali tat-tisħiħ fis-settur tal-bini (insulazzjoni termali esterna, tisħiħ tal-irħam/tal-art, tiswija tal-ħitan).
(16)
Wara l-inizzazzjoni, il-produttur esportatur fir-RPĊ li jimmanifattura id-diski tal-fibreglass talab kjarifikazzjoni jekk dak it-tip ta' prodott hux inkluż fid-definizzjoni tal-prodott. L-industrija tal-Unjoni kienet ikkonsultata u kienet tal-fehma li dawn id-diski jistgħu jitqiesu bħala prodotti downstream u għalhekk mhux neċessarjament koperti mid-definizzjoni tal-prodott. Peress li f'dan l-istadju tal-proċediment l-informazzoni li għandha l-Kummissjoni għadha ma tippermettix konklużjoni definittiva li tikkonċerna l-karatteristiċi bażiċi, kien deċiż li l-diski tal-fibreglass jiġu ttrattati bħala li jagħmlu parti mill-prodott ikkonċernat sakemm tinġabar aktar informazzjoni u konsiderazzonijiet mill-partijiet interessati fil-bqija tal-investigazzoni.
2. Il-prodott simili
(17)
L-investigazzjoni wriet li d-drappijiet b'malja miftuħa tal-fibra tal-ħġieġ immanifatturati u mibjugħa fis-suq domestiku tar-RPĊ u fis-suq domestiku tal-Kanada, li b’mod provviżorju serviet bħala pajjiż analogu, kif ukoll mmanifatturati u mibjugħa fl-Unjoni mill-industrija tal-Unjoni essenzjalment għandhom l-istess karatteristiċi bażiċi fiżiċi, kimiċi u tekniċi u l-istess użi. Għalhekk huma provviżorjament meqjusa l-istess skont it-tifsira tal-Artikolu 1(4) tar-Regolament bażiku.
C. DUMPING
1. Metodoloġija ġenerali
(18)
Il-metodoloġija ġenerali stabbilita min hawn 'il quddiem ġiet applikata lill-produtturi esportaturi li jikkooperaw fir-RPĊ biex ikun stabbilit jew le jekk kinux qed jipprattikaw id-dumping.
2. Trattament ta' Ekonomija tas-Suq (“TES”)
(19)
Skont l-Artikolu 2(7)(b) tar-Regolament bażiku, fl-investigazzjonijiet anti-dumping li jikkonċernaw importazzjonijiet li joriġinaw fir-RPĊ, il-valur normali għandu jiġi ddeterminat skont il-paragrafi minn 1 sa 6 tal-Artikolu msemmi għal dawk il-produtturi li nstabu li jissodisfaw il-kriterji stabbiliti fl-Artikolu 2(7)(c) tar-Regolament bażiku. Fil-qosor, u gћall-finijiet ta’ referenza biss, dawn il-kriterji huma stipulati hawn taћt f’forma mqassra:
(1)
Id-deċiżjonijiet kummerċjali jsiru b'reazzjoni għas-sinjali tas-suq, mingħajr indħil sinifikanti mill-Istat, u l-ispejjeż jirriflettu l-valuri fis-suq;
(2)
Id-ditti għandhom sett wieħed ċar ta’ rekords bażiċi tal-kontabbiltà li jiġu vverifikati b'mod indipendenti skont l-istandards internazzjonali tal-kontabbiltà u jiġu applikati għall-finijiet kollha;
(3)
Ma hemm l-ebda distorsjonijiet sinifikanti li ġew mgħoddija mis-sistema preċedenti tal-ekonomija mhux tas-suq;
(4)
Il-liġijiet dwar il-Falliment u l-Proprjetà jiggarantixxu stabbiltà u ċertezza ġuridika; u
(5)
Il-konverżjonijiet tar-rati tal-kambju jitwettqu skont ir-rati tas-suq.
(20)
Fl-investigazzjoni attwali, il-produtturi esportaturi kollha inklużi fil-kampjun talbu TES skont l-Artikolu 2(7)(b) tar-Regolament bażiku u wieġbu l-formola ta’ talba tat-TES fil-limitu ta’ żmien stabbilit:
(21)
Fir-rigward tal-produtturi esportaturi kollha inklużi fil-kampjun li ssemmew hawn fuq, il-Kummissjoni talbet l-informazzjoni kollha li tqieset meħtieġa u vverifikat l-informazzjoni mressqa fil-formoli ta’ talba tat-TES u kull informazzjoni oħra meqjusa meħtieġa fl-istabbilimenti tal-kumpaniji inkwistjoni.
-
Yuyao Mingda Fiberglass Co., Ltd
-
Ningbo Weishan Duo Bao Building Materials Co., Ltd
-
Grand Composite Group magħmul minn:
-
Grand Composite Co. Ltd
-
Ningbo Grand Fiberglass Co. Ltd
-
Ningbo Grand Industrial Co. Ltd
-
Ir-raba' kumpanija tal-grupp tal-kumpaniji relatati inkluż fil-kampjun jinsab fil-British Virgin Islands u għalhekk ma kienx parti mill-valutazzjoni tat-TES.
(22)
Bil-bidu, l-investigazzjoni stabbiliet li żewġ produtturi esportaturi inklużi fil-kampjun fir-RPĊ ssodisfaw il-kriterji kollha ffissati fl-Artikolu 2(7)(c) tar-Regolament bażiku li jridu jingħataw it-TES filwaqt li t-tielet produttur esportatur inkluż fil-kampjun hu magħmul minn grupp ta' kumpaniji relatati li naqsu li jissodisfaw l-kriterju 2 fir-rigward tal-istandards tal-accounting internazzjonali. B'mod partikolari, instab li ċerti spejjeż, dħul u accounts ma rriflettewx b'mod preċiż is-sitwazzjoni finanzajarja vera tal-kumpaniji fil-grupp. Barra minn hekk, in-nuqqas ta' kompletezza tal-accounts ma kinitx imsemmija fir-rapport tal-awditur.
(23)
Il-Kummissjoni żvelat uffiċjalment ir-riżultati tas-sejbiet tat-TES lill-produtturi esportaturi fir-RPĊ ikkonċernati, u lill-kwerelanti. Huma kienu mogħtija opportunità wkoll biex iressqu l-opinjonijiet tagħhom bil-miktub u biex jitolbu seduta jekk kien hemm raġunijiet partikolari sabiex jinstemgħu.
(24)
Wara r-rivelazzjonijiet tas-sejbiet tat-TES, il-kummenti ntlaqgħu biss mill-produttur esportatur/grupp mhux inkluż fil-kampjun li ma ngħatax it-TES. Madankollu, dawn il-kummenti ma kienux tali li jbiddlu s-sejbiet f'dan ir-rigward peress li ma jiċħdux id-defiċjenzi iżda jipprovdu spjegazzjonijiet ġenerali dwar il-fatt li persuna privata waħda kkontrollat l-grupp kollu u li l-kumpaniji fil-grupp kienu għaddejjin minn fażi tranżitorja fil-proċess tal-integrazzjoni tan-negozju tagħhom.
(25)
Ftit qabel iż-żjarat ta' verifika dwar id-dumping, il-Kummissjoni rċeviet xi allegazzjonijiet appoġġati fl-istess okkażjoni b'dokumentazzjoni li tikkonċerna ż-żewġ produtturi esportaturi fir-RPĊ li għall-ewwel kien propost lilhom li jingħataw it-TES. Dawn l-allegazzjonijiet kienu eżaminati matul iż-żjarat tal-verifika dwar id-dumping.
(26)
Għall-produttur esportatur, l-allegazzjoni li waslet, speċifikament allegat li kien ta Artikoli ta' Assoċazzjoni foloz fil-formula tat-talba għat-TES u matul iż-żjara tal-verifika tat-TES. Il-Kummissjoni ngħatat kopji tal-Artikoli ta' Assoċjazzjoni allegatament genwini u l-Kuntratt tal-Proġett Konġunt korrispondenti bejn l-attivisti tal-kumpanija. Matul iż-żjara tal-verifika dwar id-dumping, il-produttur esportatur ipprovda kopja ċċertifikata tal-Artikoli ta' Assoċazzjoni tiegħu reġistrati mal-awtorità lokali li kienet l-istess dokument bla data bħal dak provdut mill-kumpanija fil-formula tat-talba tagħha għat-TES u matul iż-żjara fuq il-post konnessa mat-TES.
(27)
It-tqabbil ta' dan id-dokument ma' dak riċevut mill-Kummissjoni kif deskritt fil-premessi 25 u 26 hawn fuq juri differenzi fid-dati, fil-partijiet involuti u f'ċerti dispożizzjonijiet li jirrigwardaw ir-restrizzjonijiet fuq l-impjieg ta' ħaddiema. Instabu aktar differenzi fir-rigward tar-restrizzjonijiet fuq il-bejgħ meta jitqabblu l-kuntratt tal-Proġett Konġunt sottomess mal-formula għat-talba tat-TES tal-kumpanija u dak riċevut mill-Kummissjoni.
(28)
Intbagħtet ittra lill-produttur esportatur li tinformah li din l-informazzjoni tista' tipprovdi raġunijiet biex ikun applikat l-Artikolu 18 tar-Regolament bażiku u talbitu jipprovdi aktar kummneti. Ir-risposta tal-produttur esportatur ma tatx spjegazzjonijiet suffiċjenti dwar id-differenzi li jneħħu d-dubji dwar l-awtentiċità tad-dokumenti inizjali u l-informazzjoni provduta mill-produttur esportatur fis-sottomissjoni tal-formula tat-talba tat-TES.
(29)
Dwar it-tieni produttur esportatur, l-allegazzjoni riċevuta speċifikament irreferiet għall-accounts verifikati falsifikati. Din l-allegazzjoni kienet eżaminata fuq il-post u kienu identifikati diskrepanzi fil-bilanċi imressqin mill-accounts mhux verifikati tal-2006 għall-ewwel dikjarazzjonijiet finanzjarji verifikati tal-2007. Barra minn hekk l-ebda ħlasijiet ta' miżati u pagamenti għas-snin 2007 u 2008 ma kienu reġistrati fir-records tal-kumpanija.
(30)
Intbagħtet ukoll ittra lill-produttur esportatur li tinformah dwar id-diskrepanzi misjuba fuq il-post u talbitu jipprovdi dokumenti. Kien infurmat ukoll li dawn is-sejbiet il-ġodda jistgħu jagħtu raġunijiet biex ikun applikat l-Artikolu 18 tar-Regolament bażiku. Ir-risposta tal-produttur esportatur ma tat ebdainformazzjoni addizzjonali li tneħħi d-dubji dwar il-preċiżjoni u l-kompletezza taċ-ċifri ppreżentati fid-dikjarazzjonijiet finanzjarji tiegħu. Għall-kuntrarju, fir-risposta tiegħu, il-produttur esportatur ammetta l-eżistenza ta' żewġ settijiet differenti ta' accounts b'ċifri differenti għall-2006 u li l-accounts tiegħu għall-2007 u l-2008 kien fihom żbalji li ma kinux irrappurtati lill-awditur.
(31)
Abbażi ta' dawn is-sejbiet hawn fuq kien ikkunsidrat li l-ewwel produttur esportatur ipprovda informazzjoni skorretta matul l-investigazzjoni. Abbażi ta' dan, kien deċiż li jkun applikat l-Artikolu 18 tar-Regolament bażiku u tinbidel l-proposta oriġinali li tingħatalhom it-TES.
(32)
Dwar it-tieni produttur esportatur kien deċiż li tkun rifjutata it-TES peress li ma ssosidisfax il-kriterju 2 tal-valutazzjoni tat-TES.
3. It-trattament individwali (“TI”)
(33)
F’konformità mal-Artikolu 2(7)(a) tar-Regolament bażiku, dazju applikabbli għall-pajjiż kollu, jekk ikun hemm, jiġi stabbilit għall-pajjiżi li jaqgħu taħt dan l-Artikolu, bl-eċċezzjoni ta’ dawk il-każijiet fejn il-kumpaniji jkunu f’pożizzjoni juru li huma jissodisfaw il-kriterji stipulati fl-Artikolu 9(5) tar-Regolament bażiku. Fil-qosor, u għall-faċilitazzjoni ta' referenza biss, dawn il-kriterji huma stabbiliti hawn taħt:
-
fil-każ ta’ ditti li huma totalment jew parzjalment ta’ sidien barranin jew impriżi konġunti, l-esportaturi huma liberi li jibagħtu lura lejn pajjiżhom il-kapital u l-profitti;
-
il-prezzijiet u l-kwantitajiet tal-esportazzjoni, u l-kundizzjonijiet u t-termini tal-bejgħ huma ddeterminati liberament;
-
il-parti l-kbira tal-ishma jappartjenu lil persuni privati. L-uffiċjali tal-Istat li jidhru fuq il-Bord tad-Diretturi jew li għandhom karigi maniġerjali prinċipali għandhom jew ikunu f’minoranza jew għandu jintwera li l-kumpanija xorta waħda hija indipendenti biżżejjed mill-indħil tal-Istat;
-
il-konverżjonijiet tar-rata tal-kambju jsiru skont ir-rati tas-suq; u
-
L-indħil mill-Istat mhux tali li jkun possibbli li l-esportaturi individwali ma jimxux mal-miżuri jekk jingħatawlhom rati differenti tad-dazju.
(34)
It-tliet produtturi esportaturi inklużi fil-kampjun li talbu it-TES talbu wkoll it-TI jekk ma jingġatawx it-TES. Abbażi tas-sejbiet hawn fuq, l-Artikolu 18 tar-regolament bażiku kien applikat għall-ewwel produttur esportatur u għalhekk it-TI kien irrifjutat. It-tieni produttur esportatur instab li jissodisfa l-kondizzjonijiet tal-Artikolu 9(5) tar-Regolament bażiku u għalhekk seta' jingħata it-TI.
(35)
Dwar it-tielet produttur esportatur (grupp ta' kumpaniji) li nstab li ma jissodisfax il-kriterji tat-TES, kien deċiż li jingħata t-TI peress li nstab li l-kumpanija tissodisfa l-kondizzjonijiet tal-Artikolu 9(5) tar-regolament bażiku.
(36)
Fuq il-bażi tal-informazzjoni disponibbli, kien stabbilit proviżjorjament li ż-żewġ produtturi esportaturi fir-RPĊ li ġejjin li kienu inklużi fil-kampjun jissodisfaw il-ħtiġijiet kollha għal TI kif stabbilit fl-Artikolu 9(5) tar-Regolament bażiku:
-
Yuyao Mingda Fiberglass Co., Ltd
-
Grand Composite Group, magħmul minn:
-
Grand Composite Co. Ltd
-
Ningbo Grand Fiberglass Co. Ltd
-
Ningbo Grand Industrial Co. Ltd
4. L-eżaminar individwali
(37)
Il-grupp ta' kumpaniji relatati mhux inklużi fil-kampjun li talbu eżami individwali talbu wkoll it-TES jew it-TI, jekk l-investigazzjoni tistabbilixxi li ma ssodisfawx il-kondizzjonijiet għat-TES, u wieġbu l-formula tat-talba tat-TES fi żmien id-data tal-iskadenza miftiehma.
(38)
L-informazzjoni sottomessa fil-formula tat-talba tat-TES mill-kumpanija li talbu l-eżami individwali ma kinitx verifikata. Din se tiġi ezaminata wara.
5. Il-valur normali
(a) L-għażla tal-pajjiż analogu
(39)
Skont l-Artikolu 2(7)(a) tar-Regolament bażiku, il-valur normali gћall-produtturi esportaturi li ma ngħatawx TES, gћandu jiġi stabbilit abbażi tal-prezzijiet domestiċi jew tal-valur normali kompost f'pajjiż analogu.
(40)
Fl-Avviż tal-inizjazzjoni l-Kummissjoni indikat l-intenzjoni tagħha li tuża l-Istati Uniti tal-Amerika bħala pajjiż analogu xieraq bl-għan li jiġi stabbilit il-valur normali għar-RPĊ u stiednet lill-partijiet interessati sabiex jikkumentaw dwar dan.
(41)
Erba' produtturi esportaturi li kkoooperaw stqarrew li l-Istati Uniti tal-Amerika ma jkunx pajjiż analogu xieraq għaliex il-ħjut tal-fibra tal-ħġieġ li jużaw u li huma il-materja prima ewlenija għall-produzzjoni tal-prodott ikkonċernat, huwa ta' tip differenti ta' ħġieġ minn dak użat mill-produtturi esportaturi Ċiniżi, u allura huwa ogħla. Huma pproponew ukoll li t-Turkija u t-Tajlandja jintużaw minflok peress li l-produtturi tal-prodott ikkonċernat f'dawn iż-żewġ pajjiżi jużaw l-istess tip ta' ħjut tad-drappijiet tal-ħġieġ bħall-produtturi esportaturi Ċiniżi.
(42)
Il-Kummissjoni eżaminat jekk pajjiżi oħrajn ikunux għażla raġonevoli għall-pajjiż analogu u ntbagħtu kwestjonarji lill-produtturi tal-prodott ikkonċernat fil-Kanada, il-Kroazja, it-Turkija u t-Tajlandja. Produttur wieħed biss tal-porodott ikkonċernat fl-Istati Uniti tal-Amerika u l-produttur uniku fil-Kanada wieġbu l-kwestjonarji.
(43)
Iż-żewġ swieq, dak Kanadiż u dak Statunitens, kienu eżaminati biex tkun determinata jekk jistgħux jitqiesu bħala pajjiż analogu. Fir-rigward tal-Kanada, minkejja li hemm produttur wieħed biss tal-prodott ikkonċernat, instab li dan il-pajjiż għandu suq miftuħ mingħajr dazju ta' importazzjoni u li l-kompetizzjoni fis-suq kienet żgurata minn importazzjonijiet sinifikanti tal-prodott ikkonċernat minn pajjiżi terzi diversi. Barra minn hekk, instab li l-produttur Kanadiż jimmanifattura kull tip tal-prodott ikkonċernat mhux bħal dak Statunitens li jimmanifattura biss tip wieħed tal-prodott simili, fatt li jippermetti kalkoli ta' valur normali għal kull tip tal-prodott ikkonċernat. L-investigazzjoni wriet li l-Kanada tista' proviżorjament titqies bħala pajjiż analogu xieraq għall-iskop biex jiġi stabbilit il-valur normali.
(44)
Id-dejta ppreżentata fit-tweġiba tal-produttur Kanadiż li kkoopera kienet ivverifikata fuq il-post u nstabet li hija tagħrif affidabbli li fuqu seta' jiġi bbażat il-valur normali.
(45)
Għalhekk huwa provviżorjament konkluż li l-Kanada hija pajjiż analogu xieraq u raġonevoli skont l-Artikolu 2(7) tar-Regolament bażiku.
(b) Id-determinazzjoni tal-valur normali
(46)
Skont l-Artikolu 2(7)(a) tar-Regolament bażiku, il-valur normali ġie stabbilit fuq il-bażi tat-tagħrif ivverifikat riċevut mingħand il-produttur fil-pajjiż analogu kif stabbilit hawn taħt:
(47)
Il-bejgħ domestiku tal-produttur Kanadiż tal-prodott simili nstab li kien rappreżentattiv f’termini ta’ volum meta mqabbel mal-prodott ikkonċernat esportat lejn l-Unjoni mill-produttur esportatur li kkoopera.
(48)
Matul il-perjodu tal-investigazzjoni, il-bejgħ fis-suq domestiku lil konsumaturi mhux relatati nstab li jsir fil-kors ordinarju tal-kummerċ għat-tipi kollha tal-prodott simili mmanifatturati mill-produttur Kanadiż. Madankollu, minħabba differenzi fil-kwalità bejn il-prodott simili mmanifatturat u mibjugħ fil-Kanada u l-prodott ikkonċernat mir-RPĊ, kien meqjus aktar xieraq li jinbena valur normali sabiex jkunu jistgħu jitqiesu d-differenzi u jkun żgurat tqabbil kif deskritt fil-premessa 52.
(49)
F'konformità mal-Artikolu 2(6)(c) tar-Regolament bażiku, l-ammonti għall-SG&A u l-profitti kienu stabbiliti abbażi tad-dejta tal-produttur Kanadiż.
(c) Il-prezzijiet tal-esportazzjoni għall-produtturi esportaturi li ngħataw t-TI
(50)
Billi l-produtturi esportaturi inklużi fil-kampjun li kkooperaw u li ngħataw it-TI għamlu bejgħ għall-esportazzjoni lill-Unjoni direttament lil klijenti indipendenti fl-Unjoni, il-prezzijiet ġew ibbażati fuq il-prezzijiet li effettivament tħallsu jew li għandhom jitħallsu għall-prodott ikkonċernat, skont l-Artikolu 2(8) tar-Regolament bażiku.
(d) Tqabbil
(51)
Il-valur normali u l-prezzijiet tal-esportazzjoni tqabblu fuq bażi ex-works.
(52)
Biex jiġi żgurat tqabbil ġust bejn il-valur normali u l-prezz tal-esportazzjoni, saret konċessjoni xierqa fil-forma ta’ aġġustamenti għad-differenzi li jaffettwaw il-prezzijiet u l-komparabbiltà tal-prezzijiet skont l-Artikolu 2(10) tar-Regolament bażiku. Il-valur normali kien aġġustat għad-differenzi fil-kwalità tal-komponenti bħalma huma l-kimiċi u l-materji primi (tip ta' ħġieġ tal-ħjut). Saru aġġustamenti oħra, fejn kien xieraq, għat-taxxi indiretti, għall-ġarr tal-merkanzija fl-oċean, l-assigurazzjoni, l-ispejjeż tat-tqandil u l-ispejjeż anċillari, l-ippakkjar, il-kreditu, u l-ispejjeż bankarji fil-każijiet kollha fejn instab li kienu raġonevoli, eżatti u appoġġati b’evidenza vverifikata.
6. Il-marġnijiet tad-dumping
(a) Gћall-produttur esportatur inkluż fil-kampjun li kkoopera u li ngћata t-TI
(53)
Skont l-Artikolu 2(11) u (12) tar-Regolament bażiku, il-marġnijiet tad-dumping għaż-żewġ produtturi esportaturi li kkooperaw inklużi fil-kampjun u li ngħataw it-TI ġew stabbiliti fuq il-bażi ta’ tqabbil ta’ valur normali medju differenzjat stabbilit għall-pajjiż analogu mal-prezz tal-esportazzjoni medju differenzjat tal-prodott ikkonċernat ta' kull kumpanija lill-Unjoni kif ġie stabbilit hawn fuq.
(54)
Fuq din il-bażi, il-marġnijiet tad-dumping provviżorji, espressi bћala perċentwali tal-prezz CIF fuq il-fruntiera tal-Unjoni, bid-dazju mhux imħallas, huma:
Il-kumpanija
Marġini tad-dumping provviżorju
Yuyao Mingda Fiberglass Co. Ltd
62,9 %
Grand Composite Co. Ltd u l-kumpanija relatata Ningbo Grand Fiberglass Co. Ltd
48,4 %
(b) Gћall-produtturi esportaturi l-oћra kollha
(55)
Il-marġini tad-dumping għall-produtturi esportaturi li kkooperaw fir-RPĊ, mhux inklużi fil-kampjun, kien ikkalkulat bħala medju taż-żewġ produtturi esportaturi inklużi fil-kampjun li ngħataw it-TI skont l-Artikolu 9(6) tar-Regolament bażiku.
(56)
Sabiex ikun ikkalkulat il-marġini tad-dumping applikabbli fil-pajjiż kollu fuq il-produtturi esportaturi li ma kkooperawx l-oħra kollha fir-RPĊ kif ukoll fuq il-produtturi esportatur inkluż fil-kampjun li kien suġġett għall-Artikolu 18 tar-Regolament bażiku, il-livell ta' koooperazzjoni kien l-ewwel stabbilit bit-tqabbil tal-volum tal-esportazzjonijiet lejn l-Unjoni rrappurtati mill-produtturi esportaturi li kkooperaw ma' dak tal-istatistika tal-Eurostat.
(57)
Minħabba l-livell għoli ta’ koperazzjoni fl-investigazzjoni, billi l-kumpaniji li kienu qed jikkooperaw kienu jirrappreżentaw madwar 86 % tal-importazzjoni kollha mir-RPĊ tul il-PI, il-marġini tad-dumping għall-pajjiż kollu kien stabbilit bl-użu tal-ogħla wieħed mill-marġnijiet ta' dumping li nstab fil-każijiet taż-żewġ produtturi esportaturi li ngħataw it-TI.
(58)
Fuq din il-bażi, il-marġnijiet tad-dumping proviżorji medji u mgħobbija u l-livell ta' dumping għall-pajjiż kollu espressi bħala perċentwali tal-prezz CIF fuq il-fruntiera tal-Unjoni, bid-dazju mhux imħallas, huma:
Il-Medja Mgħobbija tal-Kampjun għall-produtturi esportaturi li kkooperaw mhux inklużi fil-kampjun (Ara l-Anness I)
57,7 %
Ir-residwali għall-produtturi esportaturi li ma kkooperawx u Ningbo Weishan Duo Bao Building Materials Co Ltd
62,9 %
D. ĦSARA
1. Il-produzzjoni tal-Unjoni
(59)
Matul il-PI, il-prodott simili kien immanifatturat minn 19-il produttur fl-Unjoni. Il-produzzjoni ta' dawn il-produtturi tikkostitwixxi l-produzzjoni totali tal-Unjoni fit-tifsira tal-Artikolu 4(1) tar-Regolament bażiku. Wara li l-informazzjoni nġabret jew kienet disponibbli mid-19-il produttur kollha li appoġġaw l-ilment, dawn il-produtturi minn hawn 'il quddiem se jissemmew bħala “l-industrija tal-Unjoni”.
(60)
Kif indikat fil-premessa 7 hawn fuq, tnax-il produttur tal-Unjoni pprovdew l-informazzjoni mitluba u qablu li jkunu inklużi fil-kampjun. Intgħażel kampjun ta' erba' produtturi li jirrappreżentaw madwar 70 % tal-produzzjoni totali stmata tal-Unjoni.
2. Il-konsum tal-Unjoni
(61)
Il-kalkolu tal-konsum tal-Unjoni kien bbażat fuq ċifri li hemm fl-ilment u supplimentati biċ-ċifri vverifikati miksubin mill-produtturi u l-importaturi li kkooperaw fl-investigazzjoni. Il-konsum tal-Unjoni kien għalhekk stabbilit fuq il-bażi tal-volum tal-bejgħ fl-Unjoni tal-prodott simili mmanifatturat mill-industrija tal-Unjoni u l-volum tal-importazzjonijiet tal-prodott ikkonċernat minn pajjiżi terzi.
(62)
Fuq din il-bażi, il-konsum tal-Unjoni żviluppa kif ġej:
2006
2007
2008
2009
PI
Il-konsum tal-UE f'metri kwadri
534 641 644
644 081 493
673 885 434
584 086 575
597 082 715
Indiċi 2006=100
100
120
126
109
112
Sors: l-ilment ssupplimentat bid-dejta tal-kumpaniji li kkooperaw u ċ-ċifri tal-Eurostat.
(63)
Il-konsum tal-prodott ikkonċernat u tal-prodott simili fl-Unjoni żdied bi 12 % matul il-perjodu kkunsidrat. Huwa żdied bi 26 % bejn l-2006 u l-2008, u mbagħad naqas b’17 % bejn l-2008 u l-2009. Matul il-PI il-konsum reġa żdied ftit. It-tnaqqis temporanju fl-2009 jista' jkun attribwit għal tnaqqis fis-suq tal-kostruzzjoni.
3. Importazzjonijiet mill-pajjiż ikkonċernat
(a) Volum, prezz u sehem tas-suq tal-importazzjonijiet dumped mill-pajjiż ikkonċernat
(64)
Il-volum tal-importazzjonijiet tal-prodott ikkonċernat mir-RPĊ żdied bi 48 % matul il-perjodu taħt kunsiderazzjoni. Wara ix-xejra ta' konsum u t-tnaqqis fis-settur tal-kostruzzjoni, naqas bi ftit fl-2009. Mandakollu, xejra 'l fuq fit-tul ta' dawn l-importazzjonijiet hija ċara u ż-żieda fil-volumi tal-importazzjonijiet kienet aktar b'saħħitha miż-żieda tal-konsum fl-Unjoni.
2006
2007
2008
2009
PI
L-importazzjonijiet Ċiniżi f'metri kwadri
206 145 893
290 395 250
318 345 286
294 111 736
304 218 214
Indiċi 2006=100
100
141
154
143
148
Sors: Eurostat u l-ilment.
(65)
Żieda fil-volumi tal-importazzjonijiet tal-prodott ikkonċernat mir-RPĊ kienet akkumpanjata minn tnaqqis fil-prezz medju tal-importazzjoni li naqas bi 12 % bejn l-2006 u l-PI.
2006
2007
2008
2009
PI
Il-prezzijiet tal-importazzjonijiet Ċiniżi f'EUR
0,19
0,19
0,19
0,17
0,17
Indiċi 2006=100
100
99
101
89
88
Sors: Eurostat u dejta tal-ilment.
(66)
Is-sehem tas-suq tal-importazzjonijiet mill-pajjiż ikkonċernat żdied bi 32 % fil-perjodu kkunsidrat li f'dan il-każ ifisser żieda ta' kważi 13-il punt perċentwali. Fil-PI l-importazzjonijiet mill-pajjiż ikkonċernat jirrappreżenta sehem fis-suq kbir daqs 51 %
2006
2007
2008
2009
PI
Is-sehem tas-suq tal-importazzjoniijiet Ċiniżi
38,6 %
45,1 %
47,2 %
50,4 %
51,0 %
Indiċi 2006=100
100
117
123
131
132
Sors: Kalkolu.
(b) L-effett fuq il-prezzijiet tal-importazzjonijiet li huma l-oġġett ta’ dumping
(67)
Għall-finijiet tal-analiżi tal-bejgħ taħt il-prezz, il-prezzijiet tal-importazzjoni tal-produttur esportatur Ċiniż tqabblu mal-prezzijiet tal-produtturi tal-Unjoni inklużi fil-kampjun matul il-PI, fuq il-bażi ta’ medja għal medja. Il-prezzijiet tal-produtturi tal-Unjoni inklużi fil-kampjun ġew aġġustati għal-livell nett ex-works, u mqabbla mal-prezzijiet tal-importazzjoni CIF. Dawn l-aħħar prezzijiet kienu aġġustati għad-dazju tal-importazzjonijiet u l-ispejjeż ta' wara l-importazzjoni. Barra minn hekk, minħabba id-differenzi fil-kwalità bejn il-prodott ikkonċernat impurtat mir-RPĊ u l-prodott simili manifatturat mill-indistrija tal-Unjoni, sar aġġustament ieħor ta' kwalità mal-prezzijiet tal-importazzjonijiet Ċiniżi. Dan l-aġġustament jirrifletti d-differenzi fil-parametri bħalma huma d-direzzjoni bejn il-makna u l-kontromakna, is-saħħa tad-drapp u l-elongazzjoni li ma kinux koperti kompletament bħala parametri fin-numru tal-kontroll tal-prodott.
(68)
Meta jitqies l-aġġustament tal-kwalità, il-marġini tal-medja mgħobbija tal-bejgħ minn taħt il-prezz misjub, espress bħala persentaġġ tal-prezzijiet tal-industrija tal-Unjoni kien bejn 29,5 % u 30,2 % matul il-PI.
4. Is-sitwazzjoni tal-industrija tal-Unjoni
(a) Kummenti preliminari
(69)
F’konformità mal-Artikolu 3(5) tar-Regolament bażiku, il-Kummissjoni eżaminat il-fatturi u l-indikaturi ekonomiċi rilevanti kollha li għandhom effett fuq il-qagħda tal-industrija tal-Unjoni.
(70)
Ta' min ifakkar li kif issemma fil-premessa 7 hawn fuq, il-Kummissjoni għażlet kampjun magħmul mill-erba' l-akbar produtturi tal-Unjoni f'termini ta' bejgħ u produzzjoni.
(71)
L-indikaturi li jirreferu għad-dejta makroekonomika, bħalma huma l-produzzjoni, il-kapaċità, il-volum tal-bejgħ eċċ, jirrelataw mal-industrija tal-Unjoni kollha (it-tabelli hawn taħt jirreferu għad-dejta makro bħala sors). L-indikaturi li jibqa' huma bbażati fuq dejta vverifikata mill-produtturi tal-kampjun. Dawn l-indikaturi jissejħu mikrodejta.
(72)
Matul l-investigazzjoni, instab li parti mill-bejgħ tal-industrija tal-Unjoni kienet diretta permezz tal-kumpaniji relatati. Il-kumpaniji stqarrew li dawn it-tranżazzjonijiet għandhom ikunu ttrattati bħala bejgħ mhux relatat peress li stqarrew li r-relazzjonijiet bejn il-kumpaniji ma kinux diretti u l-bejgħ sar b'distinzjoni bejniethom. Madankolu, kien provviżorjament deċiż li jkunu esklużi dwan it-tranżazzjonijiet mill-kalkoli tal-marġini ta' ħsara u mill-indikatrui tal-ħsara peress li l-Kummissjoni se tagħmel aktar analiżi ta' dan il-bejgħ speċifiku. Saret eċċezzjoni għall-bejgħ relatat bejn żewġ kumpaniji inklużi fil-kampjun li għalihom il-mekkaniżmu ta' bejgħ mill-ġdid kien spjegat u seta' kien ivverifikat.
(b) L-indikaturi tal-ħsara
Produzzjoni, kapaċità u l-utilizzazzjoni tal-kapaċità
2006
2007
2008
2009
PI
Il-produzzjoni f'metri kwadri
382 225 680
428 658 047
457 433 396
374 603 756
367 613 247
Indiċi 2006=100
100
112
120
98
96
Il-kapaċità f'metri kwadri
496 396 987
510 307 199
579 029 615
527 610 924
548 676 487
Indiċi 2006=100
100
103
117
106
111
L-utilizzazzjoni tal-kapaċità
77 %
84 %
79 %
71 %
67 %
Sors: Makrodejta.
(73)
Matul il-perjodu kkunsidrat, il-volum tal-produzzjoni tal-industrija tal-Unjoni naqas b’4 %. B'mod ġenerali, ir-riżultat tal-produzzjoni segwa x-xejra fil-konsum jiġifieri żieda fis-snin 2006-2008 segwita bi tnaqqis qawwi fl-2009 u jerġa' tnaqqis żgħir matul il-PI. Għalhekk, kuntrarju għall-konsum, il-produzzjoni tal-industrija tal-Unjoni ma rkupratx fil-PI iżda saħansitra baqgħet tnaqqas.
(74)
L-utilizzazzoni tal-kapaċità tal-industrija tal-Unjoni fil-perjodu kkunsidrat naqset b'10 punti perċentwali minn 77 % fl-2006 għal 67 % fil-PI. Madankollu, ta' min jinnota li dan jista' jkun attribwit lill-fatt li l-kapaċità fiha nnifisha żdiedet xi ftit bħala riżultat tal-investiment tal-produtturi tal-Unjoni.
Stokkijiet
2006
2007
2008
2009
PI
L-istokkijiet tal-għeluq f'metri kwadrati
14 084 616
37 105 459
46 426 609
45 326 596
40 164 077
Indiċi 2006=100
100
263
330
322
285
Sors: Makrodejta.
(75)
Il-livell tal-ħażna tal-industrija tal-Unjoni kważi ttrippla matul il-perjodu kkunsidrat. Din ix-xejra tikkkoinċidi mat-tnaqqis fil-volumi tal-bejgħ u l-produzzjoni. Espress f'relazzjoni mal-volum ta' produzzjoni, il-livell tal-istokkijiet żdied minn ftit anqas minn 4 % fl-2006 għal fuq il-11 % fil-PI.
Volum ta’ bejgħ u sehem mis-suq
2006
2007
2008
2009
PI
Il-volum tal-bejgħ f'metri kwadri
308 323 107
332 203 996
338 119 822
272 575 708
274 270 229
Indiċi 2006=100
100
108
110
88
89
Is-sehem tas-suq tal-bejgħ tal-industrija tal-Unjoni
58 %
52 %
50 %
47 %
46 %
Indiċi 2006=100
100
89
87
81
80
Sors: Makrodejta.
(76)
Il-volum tal-bejgħ tal-industrija tal-Unjoni naqas matul il-perjodu ikkunsidrat bi 11 % li rriżulta fit-telf tas-sehem tas-suq ta' 12-il punt perċentwali minn 58 % għal 46 % tal-konsum totali tal-Unjoni.
(77)
Prezzijiet tal-bejgħ
2006
2007
2008
2009
PI
Il-prezzijiet tal-bejgħ f'EUR
0,39
0,42
0,41
0,39
0,38
Indiċi 2006=100
100
106
105
99
97
Sors: Mikrodejta
(78)
Il-prezz medju tal-bejgħ tal-industrija tal-Unjoni lill-partijiet mhux relatati fl-UE naqas bi 3 % matul il-perjodu kkunsidrat. L-industrija tal-Unjoni ma naqsitx il-prezzijiet tal-bejgħ tagħha b'mod sinifikanti biex tikkompeti mal-importazzjonijiet dumped. Madankollu, din ikkontriwixxit għal telf sinifikanti fis-sehem tas-suq matul il-perjodu kkunsidrat.
Profitt
2006
2007
2008
2009
PI
Il-profitt medju qabel it-taxxa
6 %
18 %
14 %
10 %
12 %
Indiċi 2006=100
100
309
234
166
212
Sors: Mikrodejta.
Investimenti, ir-redditu fuq l-investiment, il-likwidità tal-flus u l-ħila għall-akkwist tal-kapital
2006
2007
2008
2009
PI
Investimenti (EUR)
1 674 651
4 727 666
4 630 523
4 703 158
5 049 713
Redditu fuq l-assi netti
5 %
24 %
16 %
5 %
9 %
Likwidità tal-flus (EUR)
11 176 326
16 454 101
15 469 513
11 883 024
14 031 017
Sors: Makrodejta.
(79)
Kif kien spjegat fil-premessa 68 hawn fuq, matul il-perjodu kkunsidrat kien hemm pressjoni sinifikanti fuq il-prezz eżerċitat mill-importazzjonijiet Ċiniż fis-suq tal-Unjoni. Madankollu, l-industrija tal-Unjoni rnexxielha żżomm kondizzjoni finanzjarja tajba bejn l-2006 u l-2007 meta l-profittabbilità żdiedet minn 6 % għal 18 %. Minn hemm bdiet tnaqqas u stabbiliet għal 12 % fil-PI. Indikaturi finanzjarji oħrajn, bħalma huma r-redditu fuq l-assi u l-likwidità tal-flus baqgħu pożittivi wkoll. Fi kliem ieħor, l-industrija tal-Unjoni ma daħlitx f'kompetizzjoni agressiva tal-prezzijiet mal-importazzjonijiet Ċiniżi. Minflok huma għażlu li jimpenjaw irwieħhom fi proċess ta' ristrutturar u investew f'teknoloġiji ġodda tal-produzzjoni biex ikabbru l-kwalità tal-prodott tagħhom u jnaqqsu l-ispejjeż tal-produzzjoni fit-tul. Madankollu, dan sar a spejjeż tat-tnaqqis fil-volum tal-bejgħ u telf mis-sehem tas-suq bi profitt għall-kompetituri Ċiniżin tagħhom. Ta' min isemmi li l-kalkolu tal-profitt hawn fuq ma jikkunsidrax l-ispejjez straordinarji tal-istrutturar irrappurtati minn xi produtturi inklużi fil-kampjun. Li kieku kellhom jitqiesu dawn l-ispejjeż, il-profittabilità tal-industrija tal-Unjoni tkun sostanzjalment aktar baxxa. Konsegwentement din taffettwa b'mod negattiv l-indikaturi finanzjarji l-oħra elenkati hawn fuq.
(80)
Matul il-perjodu kkunsidrat l-industrija tal-Unjoni xorta baqgħet iżżomm livell għoli ta' investiment bl-għan li tnaqqas l-ispejjeż tal-manifattura u tiżviluppa metodu ajtar effiċjenti ta' produzzjoni. Matul il-PI l-investimenti aktar milli ttripplaw meta mqabbla maċ-ċifra tas-sena 2006.
(81)
Il-ħila għall-akkwist tal-kapital ma tqajmitx bħala kwistjoni mill-industrija tal-Unjoni matul il-perjodu kkunsidrat.
(82)
L-impjiegi, il-produttività u l-pagi
2006
2007
2008
2009
PI
Impjiegi
1 492
1 431
1 492
1 247
1 180
Indiċi 2006=100
100
96
100
84
79
L-ispiża medja tax-xogħol għal kull ħaddiem (EUR)
14 046
14 761
16 423
15 471
15 360
Produttività għal kull ħaddiem (metri kwadri)
237 853
283 882
281 761
277 954
289 066
Sors: Mikrodejta minbarra l-Impjiegi - makrodejta.
(83)
L-għadd ta' impjegati fl-industrija tal-Unjoni involuti fil-prodott simili naqas b'mod sinifikanti matul il-perjodu meqjus bi 21 %. Minkejja il-livell għoli ta' ħlasijiet, sa mill-2008 l-industrija tal-Unjoni addizzjonalment naqqset l-ispejjeż medji tax-xogħol għal kull ħaddiem. Bħala riżultat, il-produttività espressa f’termini ta’ produzzjoni għal kull ħaddiem, żdiedet tul il-perjodu meqjus.
(c) Id-daqs tad-dumping
(84)
Meta wieħed iqis il-volum u l-prezzijiet tal-importazzjonijiet li huma l-oġġett ta’ dumping mill-pajjiż ikkonċernat, l-impatt fuq is-suq tal-Unjoni tal-marġni attwali tad-dumping ma jistax jiġi kkunsidrat bħala negliġibbli matul il-PI.
5. Il-konklużjoni dwar il-ħsara
(85)
Mela kif jidher ċar mill-analiżi tal-ħsara, matul il-perjodu meqjus l-industrija tal-Unjoni sofriet telf sostanzjali fil-volum tal-bejgħ u l-produzzjoni, fl-utilizzazzjoni tal-kapaċità, is-sehem tas-suq u n-numru ta' impjegati, li naqsu b'mod sinifikanti bi 21 % wara l-isforzi tar-ristrutturar mill-industrija. Għalhekk, l-industrija tal-Unjoni ma kinitx kapaċi tieħu vantaġġ mit-tkabbir tas-suq li kien kompletament meħud mill-importazzjonijiet Ċiniżi. Tabilħaqq, iż-żieda ta' 48 % fil-volum tal-importazzjonijiet matul il-perjodu meqjus kien wisq akbar miż-żieda ta' 12 % fil-konsum tal-Unjoni.
(86)
Huwa maħsub li l-bejgħ taħt il-prezz sinifikanti kontinwu mill-importazzjonijiet dumped Ċiniżi tal-prezzijiet tal-industrija tal-Unjoni se jkompli jaffettwa b'mod negattiv il-volum tal-bejgħ u għalhekk inevitabbilment is-sitwazzjoni ekonomika finanzjarja tal-industrija tal-Unjoni. Fit-tul medju, il-profittabilità u l-indikaturi finanzjarji l-oħra tal-kumpaniji Ewropew huma mistennija li jiddeterjoraw.
(87)
Fid-dawl ta’ dak li ntqal hawn fuq, qed jiġi konkluż b’mod provviżorju li l-industrija tal-Unjoni ġarrbet ħsara materjali skont it-tifsira tal-Artikolu 3(5) tar-Regolament bażiku.
E. KAWŻALITÀ
1. Daħla
(88)
Skont l-Artikoli 3(6) u (7) tar-Regolament bażiku, il-Kummissjoni eżaminat jekk l-importazzjonijiet li huma l-oġġett ta’ dumping mill-pajjiż ikkonċernat ikkawżawx ħsara lill-industrija tal-Unjoni sal-grad suffiċjenti li tkun ikkunsidrata bħala materjali. Il-fatturi magħrufa, minbarra l-importazzjonijiet li huma l-oġġett ta’ dumping, li fl-istess ħin jista’ jkun li għamlu ħsara lill-industrija tal-Unjoni, ġew eżaminati wkoll sabiex jiġi żgurat li l-ħsara possibbli kkawżata minn dawn il-fatturi l-oħra ma ġietx attribwita għall-importazzjonijiet li huma l-oġġett ta’ dumping.
2. Effetti tal-importazzjonijiet li huma l-oġġett ta’ dumping
(89)
Matul il-perjodu meqjus, il-volum tal-importazzjonijiet tal-prodott ikkonċernat mir-RPĊ żdied bi kważi 50 % u kiseb sehem sostanzjali tas-suq fis-suq tal-Unjoni. F’parallel kien hemm deterjorazzjoni diretta u komparabbli fil-qagħda ekonomika tal-industrija tal-Unjoni billi hija l-uniku parteċipant sinifikanti ieħor fis-suq tal-Unjoni, peress li l-importazzjonijiet minn sorsi oħra huma negliġibbli.
(90)
Iż-żieda kontinwa fil-volum tal-importazzjonijiet dumped kienet akkumpanjata minn tnaqqis sinifikanti fil-prezzijiet tal-industrija tal-Unjoni. Matul il-perjodu meqjus il-prezz medju tal-importazzjoni mir-RPĊ derivat mill-istatistika tal-importazzjonijiet tal-Eurostat kien ta' madwar 50 % aktar baxx mill-prezz medju tal-industrija tal-Unjoni. Anke wara aġġustament fid-differenzi fil-kwalità, il-marġini tal-qtugħ minn taħt ikkalkulat għall-produtturi esportaturi Ċiniżi mogħtija t-TI kienu ta' madwar 35 % matul il-PI. Għalhekk, jista' jiġi konkluż b'mod raġonevoli li l-importazzjonijiet dumped kienu responsabbli għad-dipressjoni fil-prezzijiet fl-2009 u fil-PI iżda fuq kollox, għat-telf sinifikanti fis-sehem tas-suq imħarrba mill-indutrija tal-Unjoni matul il-perjodu meqjus.
(91)
Minħabba l-koinċidenza stabbilita b’mod ċar fiż-żmien bejn, fuq naħa waħda, iż-żieda f’daqqa tal-importazzjonijiet li huma l-oġġett ta’ dumping bi prezzijiet taħt il-prezzijiet tal-industrija tal-Unjoni u, fuq in-naħa l-oħra, it-telf tal-bejgħ u l-volum tal-produzzjoni tal-industrija tal-Unjoni, it-tnaqqis fis-sehem tas-suq, qed jiġi konkluż b’mod provviżorju li l-importazzjonijiet li huma l-oġġett ta’ dumping qed jikkawzaw ħsara materjali lill-industrija tal-Unjoni.
3. Effetti ta’ fatturi oħra
(a) Prestazzjoni ta’ esportazzjoni tal-industrija tal-Unjoni
2006
2007
2008
2009
PI
L-esportazzjonijiet f'metri kwadri
48 288 843
39 478 526
43 447 744
35 884 733
36 003 755
Indiċi 2006=100
100
82
90
74
75
Sors: Makrodejta.
(92)
Il-volum tal-esportazzjoni tal-industrija tal-Unjoni żdied b'25 % matul il-perjodu kkunsidrat iżda l-esportazzjonijiet jirrappreżentaw biss medja ta’ madwar 8 % tal-bejgħ totali. Għalhekk, l-impatt tat-tnaqqis fl-esportazzjonijiet fuq il-prestazzjoni ġenerali tal-industrija tal-Unjoni kienet kemmxejn limitata.
(b) Importazzjonijiet minn pajjiżi terzi
(93)
L-importazzjonijiet minn pajjiżi terzi kienu negliġibbli matul il-perjodu kkunsidrat u ma setgħux ikkontribwixxew għall-ħsara li ġarrbet l-industrija tal-Unjoni.
(c) L-impatt tal-kriżi fl-industrija tal-kostruzzjoni
(94)
L-impatt tal-kriżi ekonomika fl-industrija tal-kostruzzjoni tista' tidher biċ-ċar fid-dejta tal-konsum sa mill-2009. Madankollu, il-kriżi affettwat kemm lill-industrija tal-Unjoni kif ukoll lill-esportaturi Ċiniżi bl-istess mod. Madankollu, l-investigazzjoni tal-ħsara wriet li l-importazzjonijiet Ċiniżi komplew jiksbu sehem mis-suq a spejjeż tal-industrija tal-Unjoni anke fi żmien il-kriżi.
(95)
Barra minn hekk, l-impatt tal-kriżi kellu ċerti effetti negattivi fuq is-suq tal-Unjoni matul perjodu relattivament qasir peress li diġà kien hemm sinjali ta' rkupru fil-PI.
(96)
Għaldaqstant, l-impatt tal-kriżi ma kissirx il-konnessjoni każwali bejn l-importazzjonijiet dumped u l-ħsara mġarrba mill-industrija tal-Unjoni.
4. Il-konklużjoni dwar il-kawżalità
(97)
Fuq il-bażi ta’ dan t’hawn fuq, qed jiġi konkluż b’mod provviżorju li l-ħsara materjali li saret lill-industrija tal-Unjoni kienet ikkawżata mill-importazzjonijiet ikkonċernati li huma l-oġġett ta’ dumping.
(98)
Ġew eżaminati għadd ta’ fatturi minbarra l-importazzjonijiet li huma l-oġġett ta’ dumping iżda l-ebda minn dawn ma setgħu jispjegaw it-telf serju fis-sehem tas-suq, il-produzzjoni u l-volum tal-bejgħ li seħħew fil-perjodu meqjus u b'mod partikolari l-PI. Dan it-telf li jaħbat eżatt maż-żidiet fil-volumi tal-importazzjonijiet li huma l-oġġett ta’ dumping tal-prodott ikkonċernat mir-RPĊ.
(99)
Meta wieħed iqis l-analiżi t’hawn fuq li ddistingwiet kif suppost u sseparat l-effetti tal-fatturi kollha magħrufa fuq is-sitwazzjoni tal-industrija tal-Unjoni mill-effetti ta’ ħsara tal-importazzjonijiet li huma l-oġġett ta’ dumping, qed jiġi konkluż b’mod provviżorju li l-importazzjonijiet mir-RPĊ ikkawżaw ħsara materjali lill-industrija tal-Unjoni fit-tifsira tal-Artikolu 3(6) tar-Regolament bażiku.
F. L-INTERESS TAL-UNJONI
1. Rimarki ġenerali
(100)
Skont l-Artikolu 21 tar-Regolament bażiku, ġie eżaminat jekk, minkejja il-konklużjoni provviżorja fuq l-eżistenza dumping ta' ħsara, jeżistux raġunijiet konvinċenti li setgħu jwasslu għall-konklużjoni li mhuwiex fl-interess tal-Unjoni li jiġu adottati miżuri provviżorji f'dan il-każ partikolari. Għal dan il-għan, u skont l-Artikolu 21(1) tar-Regolament bażiku, l-impatt tal-miżuri possibbli fuq il-partijiet kollha involuti f’din il-proċedura u anke l-konsegwenzi li ma jittieħdux il-miżuri ġew ikkunsidrati fuq il-bażi tal-evidenza kollha ppreżentata.
2. Interess tal-industrija tal-Unjoni
(101)
L-analiżi tal-ħsara wriet b’mod ċar li l-industrija tal-Unjoni ġarrbet minħabba l-importazzjonijiet li huma l-oġġett ta’ dumping. Iż-żieda fil-preżenza tal-importazzjonijiet li huma l-oġġett ta’ dumping fis-snin riċenti kkawżat soppressjoni tal-bejgħ fis-suq tal-Unjoni u telf sinifikanti tas-sehem tas-suq lill-industrija tal-Unjoni.
(102)
L-investigazzjoni wriet li kull żieda fis-sehem tas-suq tal-importazzjonijiet li huma l-oġġett ta’ dumping mill-pajjiż ikkonċernat tinkiseb bi ħsara diretta għall-industrija tal-Unjoni. Ta' min jenfasizza li l-prodott ikkonċernat huwa prodott importanti f'termini ta' dħul tal-produtturi tal-Unjoni inklużi fil-kampjun li huwa sa 40 % tad-dħul tal-bejgħ tagħhom. Mingħajr l-impożizzjoni tal-miżuri probabbilment se jkun hemm aktar deterjorazzjoni tas s-sitwazzjoni tal-industrija tal-Unjoni fid-dawl tal-pressjoni fit-tul fuq il-prezzijiet eżerċitata mill-importazzjonijiet dumped mir-RPĊ fuċ is-suq tal-Unjoni. Barra minn hekk, l-isforzi li saru mill-industrija tal-Unjoni biex tirristrutturizza u ttejjeb l-kwalità tal-prodott tagħha se jkun imminati kompletament. L-impożizzjoni ta’ miżuri se treġġa’ l-prezz tal-importazzjoni f’livelli mhux ta’ ħsara, u tippermetti li l-industrija tal-Unjoni tikkompeti taħt ċirkostanzi tal-kummerċ ġusti.
(103)
Għalhekk qed jiġi konkluż b’mod provviżorju li l-impożizzjoni tal-miżuri b’mod ċar tkun fl-interess tal-industrija tal-Unjoni.
3. L-interess tal-importaturi
(104)
L-impatt li l-miżuri aktarx ikollhom fuq l-importaturi ġie kkunsidrat skont l-Artikolu 21(2) tar-Regolament bażiku. F'dan ir-rigward, ta' min jinnota li erba' importaturi mhux relatati kkooperaw fl-investigazzjoni bit-total tal-importazzjonijiet tal-prodott ikkonċernat jammontaw għal 15 % tal-importazzjonijiet mir-RPĊ fil-PI.
(105)
Abbażi tad-dejta vverifikata fuq il-post għall-akbar importaturi li kkooperaw l-impatt tal-miżuri fuq din il-kumpanija ma għandux ikun sinifikanti peress li l-prodott ikkonċernat jirrappreżenta parti żgħira biss tad-dħul tagħha.
(106)
Madankollu l-kumpanija osservat li l-kapaċità tal-produzzjoni totali tal-industrija tal-Unjoni hija aktar baxxa mid-domanda preżenti li allegatament hija mistennija li tikber. Il-kumpanija rrimarkat ukoll li hemm sorsi limitati ta' provista minn pajjiżi terzi. Għalhekk, hi tistenna tħarbit fil-provisti jekk il-livell tad-dazji jkun għoli wisq. F'dan ir-rigward, ta' min jinnota li fid-dawl tal-qtugħ minn taħt sinifikanti tal-livell propost ta' miżuri, li jikkonsidra d-differenzi fil-kwalità bejn il-prodott ikkonċernat importat mir-RPĊ u l-prodott simili mmanifatturat mill-industrija tal-Unjoni, mhux mistenni li jiġu eliminati l-importazzjonijiet tal-prodott ikkonċernat mir-RPĊ lejn l-Unjoni.
4. L-interess tal-utenti u tal-konsumaturi
(107)
Intbagħtu kwestjonarji lil 13il-utent magħrufa. Madankollu, l-ebda minnhom ma ppreżenta risposta u lanqas ma kkopera fil-proċediment. Wara l-pubblikazzjoni tal-avviż tal-inizzjazzjoni ta’ dan il-proċediment, ma waslet l-ebda rappreżentazzjoni mingħand organizzazzjonijiet tal-konsumaturi.
(108)
Għalhekk, fid-dawl ta' nuqqas ta' informazzjoni dwar il-proporzjon tal-prodott ikkonċernat fl-ispiża tal-produzzjoni tal-prodotti downstream jew is-sehem tal-bejgħ tal-prodotti downstream f'relazzjoni mal-fatturat totali tal-utenti, mhux possibbli f'dan l-istadju tal-investigazzjoni li jkun eżaminat l-impatt tal-miżuri fuq dawn il-kumpaniji. Madankollu, in-nuqqas ta' kooperazzjoni jista' jidher bħala indikazzjoni ta' impatt kemmxejn limitat fuq l-utenti.
5. Il-konklużjoni dwar l-interess tal-Unjoni
(109)
Fid-dawl ta' dak li ntqal hawn fuq, ġie konkluż b’mod provviżorju li globalment, fuq il-bażi tal-informazzjoni disponibbli dwar l-interess tal-Unjoni, ma hemmx raġunijiet serji kontra l-impożizzjoni ta’ miżuri provviżorji fuq l-importazzjonijiet tal-prodott ikkonċernat mir-RPĊ.
G. PROPOSTA GĦALL-MIŻURI PROVVIŻORJI TA’ ANTIDUMPING
(110)
Fid-dawl tal-konklużjonijiet milħuqa hawn fuq fir-rigward ta’ dumping, il-ħsara li tirriżulta u l-interess tal-Unjoni, il-miżuri provviżorji ta' antidumping fuq l-importazzjonijiet tal-prodott ikkonċernat mir-RPĊ għandhom jiġu imposti sabiex jipprevenu milli tiġi kkawżata aktar ksara lill-industrija tal-Unjoni mill-importazzjonijiet li huma l-oġġett ta’ dumping.
1. Il-livell ta’ eliminazzjoni tal-ħsara
(111)
Il-livell tal-miżuri anti-dumping provviżorji għandu jkun suffiċjenti sabiex tiġi eliminata l-ħsara lill-industrija tal-Unjoni kkawżata mill-importazzjonijiet li huma l-oġġett ta’ dumping, mingħajr ma jinqabżu l-marġnijiet ta’ dumping misjuba.
(112)
Meta kien qed jiġi kkalkulat l-ammont ta’ dazju neċessarju għat-tneħħija tal-effetti tad-dumping dannuż, ġie kkunsidrat li kwalunkwe miżura għandha tħalli lill-industrija tal-Unjoni tkopri l-ispejjeż tagħha u tagħmel qligħ qabel it-taxxa li jista' jinkiseb raġonevolment taħt kondizzjonijiet normali tal-kompetizzjoni, jiġifieri fl-assenza ta' importazzjonijiet oġġett ta' dumping. Il-marġni tal-qligħ ta’ qabel it-taxxa użat għal din il-kalkulazzjoni kien 12 % tad-dħul. Dan kien il-livell medju ta' profitt miksub mill-industrija tal-Unjoni fis-snin 2006-2007. Meta wieħed iżomm f’moħħu li l-profitabbiltà tal-prodott ikkonċernat kienet affettwata mill-importazzjonijiet li huma l-oġġett ta’ dumping huwa ċar li dan il-livell ta’ profitt huwa prudenti u mhux eċċessiv. Fuq il-bażi msemmija hawn fuq, ġie kkalkulat prezz li mhux ta’ ħsara għall-industrija tal-Unjoni tal-prodott simili. Peress li l-profitt immirat huwa ugwali għall-profitt attwali tal-industrija tal-Unjoni fil-PI il-prezz ex-works medju mgħobbi ttieħed bħala referenza.
(113)
Iż-żieda fil-prezz neċessarja mbagħad ġiet determinata għal kull wieħed mill-produtturi esportaturi mogħtija t-TI li kkooperaw abbażi ta’ tqabbil tal-medja peżat tal-prezz ta' importazzjoni, kif stabbilit għall-kalkulazzjoni tat-twaqqigħ tal-prezzijiet, mal-prezz medju mhux dannuż tal-prodotti mibjugħin mill-industrija tal-Unjoni fis-suq tal-Unjoni. Id-differenza li tirriżulta minn dan il-paragun imbagħad ġiet espressa bħala perċentwali tal-valur CIF medju tal-importazzjoni.
(114)
Fuq din il-bażi, il-marġnijiet tad-dumping provviżorji, espressi bћala perċentwali tal-prezz CIF fuq il-fruntiera tal-Unjoni, bid-dazju mhux imħallas, huma:
Il-kumpanija
Il-marġni provviżorju tal-ħsara
Yuyao Mingda Fiberglass Co. Ltd
69,1 %
Grand Composite Co. Ltd u l-kumpanija relatata tagħha Ningbo Grand Fiberglass Co. Ltd
66,8 %
(115)
F'konformità tal-metodu użat għall-kalkolu tal-marġini ta' dumping, il-marġini ta' ħsara għall-produtturi esportaturi li kkooperaw fir-RPĊ, mhux inklużi fil-kampjun kien kkalkulat bħala medja peżata taż-żewġ produtturi esportaturi inklużi fil-kampjun li ngħataw t-TI.
(116)
Wara l-metodu tal-kalkolu tal-marġini ta' dumping, il-marġini ta' ħsara fil-pajjiż kollu applikabbli fuq il-produtturi esportaturi kollha li ma kkooperawx fir-RPĊ kif ukoll għall-produttur esportatur inkluż fil-kampjun li kien soġġett għall-Artikolu 18 kien stabbilit li jintuża l-ogħla marġini misjub għaż-żewġ produtturi esportaturi li ngħataw it-TI.
(117)
Fuq din il-bażi, il-marġnijiet tad-dumping proviżorji medji u mgħobbija u l-livell ta' dumping għall-pajjiż kollu espressi bħala perċentwali tal-prezz CIF fuq il-fruntiera tal-Unjoni, bid-dazju mhux imħallas, huma:
Il-medja mgħobbija tal-kampjun għall-produtturi esportaturi li kkooperaw mhux inklużi fil-kampjun
68,2 %
Ir-residwali għall-produtturi esportaturi li ma kkooperawx u Ningbo Weishan Duo Bao Building Materials Co Ltd
69,1 %
2. Miżuri provviżorji
(118)
Skont dak li ntqal, huwa kkunsidrat li, skont l-Artikolu 7(2) tar-Regolament bażiku, miżuri anti-dumping provviżorji għandhom ikunu imposti fir-rigward ta’ importazzjonijiet li joriġinaw fir-RPĊ fil-livell tal-marġini l-iktar baxx tad-dumping u tal-ħsara, skont ir-regola tal-inqas dazji.
(119)
Ir-rati tad-dazju antidumping ta’ kumpanija individwali speċifikati f’dan ir-Regolament ġew stabbiliti abbażi tas-sejbiet ta’ din l-investigazzjoni. B’hekk, dawn jirriflettu s-sitwazzjoni li nstabet matul l-investigazzjoni fir-rigward ta’ dawn il-kumpaniji. Dawn ir-rati tad-dazju (għall-kuntrarju tad-dazju għall-pajjiż kollu applikabbli għall-“kumpaniji l-oħra kollha”) huma għalhekk applikabbli esklussivament għall-importazzjonijiet ta' prodotti li joriġinaw fir-Repubblika Popolari taċ-Ċina u prodotti mill-kumpaniji u għalhekk mill-entitajiet ġuridiċi speċifiċi msemmija. Il-prodotti impurtati magħmulin minn xi kumpanija oħra mhux speċifikament imsemmija fil-parti operattiva ta’ dan ir-Regolament, inklużi l-entitajiet relatati ma’ dawk imsemmija b’mod speċifiku, ma jistgħux jibbenefikaw minn dawn ir-rati u għandhom jiġu soġġetti għar-rata tad-dazju applikabbli għall-“kumpaniji l-oħra kollha”.
(120)
Kwalunkwe talba għall-applikazzjoni ta’ dawn ir-rati tad-dazju anti-dumping gћal kumpaniji individwali (eż. wara bdil fl-isem tal-entità jew wara li jiġu stabbiliti entitajiet ġodda tal-produzzjoni jew tal-bejgћ) gћandha tiġi minnufih indirizzata lill-Kummissjoni (3) bl-informazzjoni kollha rilevanti, b’mod partikolari fir-rigward ta’ kwalunkwe modifika fl-attivitajiet tal-kumpanija marbuta mal-produzzjoni, mal-bejgћ domestiku u tal-esportazzjoni u li jkunu assoċjati, pereżempju, ma’ dik il-bidla fl-isem jew ma’ dik il-bidla fl-entitajiet tal-produzzjoni u tal-bejgћ. Jekk ikun xieraq, ir-Regolament se jiġi emendat skont il-każ billi tiġi aġġornata l-lista ta’ kumpaniji li jgawdu mir-rati tad-dazju individwali.
(121)
Sabiex jiġi żgurat infurzar xieraq tad-dazju antidumping, il-livell ta’ dazju li jibqa’ m’għandux jiġi applikat għall-produtturi esportaturi li ma kkooperawx biss iżda wkoll għal dawk il-produtturi li ma kellhom l-ebda esportazzjonijiet lejn l-Unjoni matul il-PI.
(122)
Il-marġini ta' dumping u l-ħsara kif ukoll d-dazji provviżorji ta' antidumping huma stabbilit kif ġej:
Il-kumpanija
Il-marġini tad-dumping
Il-marġni ta’ dannu
Id-dazju provviżorju
Yuyao Mingda Fiberglass Co. Ltd
62,9 %
69,1 %
62,9 %
Grand Composite Co. Ltd u l-kumpanija relatata tagħha Ningbo Grand Fiberglass Co. Ltd
48,4 %
66,8 %
48,4 %
Il-medja peżata tal-kampjun għall-produtturi esportaturi li kkooperaw mhux inklużi fil-kampjun
57,7 %
68,2 %
57,7 %
Ir-residwali għall-produtturi esportaturi li ma kkooperawx u Ningbo Weishan Duo Bao Building Materials Co Ltd
62,9 %
69,1 %
62,9 %
H. ŻVELAR
(123)
Is-sejbiet provviżorji ta’ hawn fuq se jkunu żvelati lill-partijiet interessati kollha li se jkunu mistiedna jibgħatu fehmiethom bil-miktub u jitolbu seduta ta’ smigħ. Il-kummenti tagħhom se jiġu analizzati u se jitqiesu fejn ikun iġġustifikat qabel ma ssir kwalunke determinazzjoni definittiva. Barra minn hekk, irid jiġi ddikjarat li s-sejbiet dwar l-impożizzjoni ta’ dazji ta’ antidumping magћmula gћall-għanijiet ta’ dan ir-Regolament huma provviżorji u jistgħu jkollhom jiġu kkunsidrati mill-ġdid għall-għanijiet ta’ kwalunkwe sejba definittiva,
ADOTTAT DAN IR-REGOLAMENT:
Artikolu 1
1. Dazju provviżroju ta' antidumping hu hawnhekk impost fuq l-importazzjonijiet tad-drappijiet b'malja miftuħa tal-fibra tal-ħġieġ, ta' daqs ta' ċellola ta' aktar minn 1,8 mm kemm fit-tul kif ukoll fil-wisgħa u li tiżen aktar minn 35 g/m2, li bħalissa huma fil-kodiċi tan-NM ex 7019 40 00, ex 7019 51 00, ex 7019 59 00, ex 7019 90 91 u ex 7019 90 99 (il-kodiċi tat-TARIC 7019400011, 7019400021, 7019400050, 7019510010, 7019590010, 7019909110 u 7019909950) u li joriġinaw mir-Repubblika Popolari taċ-Ċina.
2. Ir-rata tad-dazju anti-dumping provviżorja applikabbli għall-prezz nett, ħieles fuq il-fruntiera tal-Unjoni, qabel id-dazju, tal-prodott deskritt fil-paragrafu 1 u mmanifatturat mill-kumpaniji mniżżla hawn taħt għandha tkun:
Il-kumpanija
Dazju (%)
Kodiċi addizzjonali TARIC
Yuyao Mingda Fiberglass Co. Ltd
62,9
B006
Grand Composite Co. Ltd u l-kumpanija relatata tagħha Ningbo Grand Fiberglass Co. Ltd
48,4
B007
Kumpaniji elenkati fl-Anness I
57,7
B008
Il-kumpaniji l-oħra kollha
62,9
B999
3. L-applikazzjoni tar-rati individwali tad-dazju speċifikati gћall-kumpaniji msemmija fil-paragrafu 2 gћandha sseћћ bil-kondizzjoni li tkun ippreżentata lill-awtoritajiet doganali tal-Istati Membri fattura kummerċjali valida, li għandha tkun konformi mar-rekwiżiti stabbiliti fl-Anness II. Jekk l-ebda tali fattura ma tiġi ppreżentata, japplika d-dazju applikabbli fuq il-kumpaniji kollha l-oħra.
4. Ir-rilaxx għal ċirkolazzjoni ħielsa fl-Unjoni tal-prodott imsemmi fil-paragrafu 1 għandu jkun soġġett għall-provvediment ta’ garanzija ekwivalenti għall-ammont ta’ dazju provviżorju.
5. Sakemm mhux speċifikat mod ieħor, għandhom japplikaw id-dispożizzjonijiet fis-seħħ li jikkonċernaw id-dazji tad-dwana.
Artikolu 2
1. Mingħajr ħsara għall-Artikolu 20 tar-Regolament (KE) Nru 1225/2009, il-partijiet interessati jistgħu jitolbu l-iżvelar tal-fatti essenzjali u l-konsiderazzjonijiet li abbażi tagħhom ġie adottat dan ir-Regolament, jikkomunikaw il-fehmiet tagħhom bil-miktub u japplikaw sabiex jinstemgħu verbalment mill-Kummissjoni sa xahar mid-data tad-dħul fis-seħħ ta’ dan ir-Regolament.
2. Skont l-Artikolu 21(4) tar-Regolament (KE) Nru 1225/2009, il-partijiet ikkonċernati jistgħu jikkummentaw dwar l-applikazzjoni ta’ dan ir-Regolament sa xahar mid-data tad-dħul fis-seħħ tiegħu.
Artikolu 3
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta’ Frar 2011.

Labels: 3
18
4
1